## Uredba o izmjenama i dopunama Uredbe o unutarnjem ustrojstvu Središnjeg državnog ureda za upravu

### NN 30/2008 (12.3.2008.), Uredba o izmjenama i dopunama Uredbe o unutarnjem ustrojstvu Središnjeg državnog ureda za upravu

# VLADA REPUBLIKE HRVATSKE

**975**

Na temelju članka 60. stavka 1. i 2. Zakona o sustavu državne uprave (»Narodne
novine«, br. 75/93, 92/96, 48/99, 15/2000, 127/2000, 59/2001, 199/2003 i
79/2007), Vlada Republike Hrvatske je na sjed­nici održanoj 6. ožujka 2008.
godine, donijela

## UREDBU

### O IZMJENAMA I DOPUNAMA UREDBE O UNUTARNJEM USTROJSTVU SREDIŠNJEG DRŽAVNOG UREDA ZA UPRAVU

Članak 1.

U Uredbi o unutarnjem ustrojstvu Središnjeg državnog ureda za upravu (»Narodne
novine« br. 11/04, 106/04 i 21/05, 144/05. i 131/06) u članku 3. iza točke 14.
dodaje se točka 15. koja glasi:

»15. Odjel za nacionalne manjine«

Članak 2.

U članku 5. u stavku 3. brišu se riječi: »i vijećima nacionalnih manjina«
Iza stavka 3. dodaje se stavak 4. koji glasi:
»U Odjelu za opću upravu ustrojavaju se:
a) Odsjek za upravni postupak i uredsko poslovanje,
b) Odsjek za političke stranke, zaklade, udruge i vjerske zajednice.«

Članak 3.

Iza članka 5. dodaju se podnaslovi i članci 5a. i 5b. koji glase:

»a) Odsjek za upravni postupak i uredsko poslovanje

Članak 5a.

Odsjek za upravni postupak i uredsko poslovanje obavlja upravne i druge stručne
poslove te daje stručna mišljenja i objašnjenja u vezi s provedbom propisa o
općem upravnom postupku i uredskom poslovanju, propisa o administrativnom
izvršenju, o sadržaju naziva tijela državne uprave, lokalne, područne
(regionalne) i mjesne samouprave, te propisa o pravu na pristup informacijama,
izrađuje nacrte prijedloga propisa te daje stručna mišljenja na zakone i druge
propise kojima su uređena pitanja upravnog postupka i uredskog poslovanja, kao i
stručna mišljenja po zahtjevu Vlade Republike Hrvatske, obavlja nadzor nad
provođenjem propisa o pravu na pristup informacijama; obavlja poslove
prvostupanjskog postupka koje se odnose na izdavanje odobrenja za riječ
»Hrvatska« u nazivu pravnih osoba, odobrenja za izradu pečata i žigova s grbom
Republike Hrvatske, odobrenja grbova i zastava jedinicama lokalne i područne
(regionalne) samouprave, te obavlja poslove koji nisu u djelokrugu drugih
unutarnjih ustrojstvenih jedinica Ureda.

b) Odsjek za političke stranke, zaklade, udruge i vjerske zajednice

Članak 5b.

Odsjek za političke stranke, vjerske zajednice, zaklade i udruge rješava u
upravnim stvarima prvostupanjskog postupka te obavlja upravne i druge stručne
poslove koje se odnose na registraciju političkih stranaka, vjerskih zajednica i
organizacijskih oblika vjerskih zajednica, zaklada, fundacija, predstavništva
stranih zaklada i fundacija, stranih udruga i vijeća nacionalnih manjina,
obavlja poslove drugostupanjskog postupka i poslove upravnog i inspekcijskog
nadzora u vezi s provedbom propisa o udrugama, nadzire provedbu propisa o
političkim strankama, obavlja inspekcijski nadzor nad radom zaklada i fundacija,
obavlja nadzor nad provođenjem propisa o pravnom položaju vjerskih zajednica,
vodi registre (evidencije) o političkim strankama, ustrojstvenim oblicima
političkih stranaka, vjerskim zajednicama i organizacijskim oblicima vjerskih
zajednica, pravnim osobama Katoličke Crkve u Republici Hrvatskoj, zakladama,
fundacijama, predstavništvima stranih zaklada i fundacija i stranim udrugama,
izrađuje nacrte prijedloga propisa te daje stručna mišljenja i objašnjenja o
provedbi propisa iz svojeg djelokruga.«

Članak 4.

U članku 12. brišu se riječi: »ostvarivanje prava pripadnika nacionalnih manjina
na zastupljenost u predstavničkim tijelima lokalnih i područnih (regionalnih)
jedinica te«.

Članak 5.

Iza članka 16b. dodaju se podnaslov i članak 16c. koji glase:

»15. Odjel za nacionalne manjine

Članak 16c.

Odjel za nacionalne manjine obavlja upravne i stručne poslove koji se odnose na
manjinske izbore; izbore za vijeća i predstavnike nacionalnih manjina; nadzor
nad statutima jedinica lokalne i područne (regionalne) samouprave u dijelu koji
se odnosi na manjinska prava; registraciju vijeća i predstavnika nacionalnih
manjina; zapošljavanje pripadnika nacionalnih manjina u tijelima državne uprave
i jedinicama lokalne i područne (regionalne) samouprave.«

Članak 6.

U tabelarnom prikazu okvirnog broja državnih službenika i namještenika, koji je
sastavni dio ove Uredbe, a koji se ne objavljuje u »Narodnim novinama«, mijenja
se okvirni broj državnih službenika i namještenika potrebnih za obavljanje
poslova iz nadležnosti unutarnjih ustrojstvenih jedinica u Središnjem državnom
uredu za upravu.
Novi okvirni broj potrebnih državnih službenika i namještenika daje se u tablici
iz stavka 1. ovog članka.

Članak 7.

Državni tajnik Središnjeg državnog ureda za upravu uskladit će Pravilnik o
unutarnjem redu Središnjeg državnog ureda za upravu s odredbama ove Uredbe, u
roku od 30 dana od dana njezina stupanja na snagu.

Članak 8.

Ova uredba stupa na snagu danom objave u »Narodnim novinama«.

Klasa: 023-03/08-01/20
Urbroj: 5030106-08-1
Zagreb, 6. ožujka 2008.

Potpredsjednica Vlade
i ministrica obitelji, branitelja i
međugeneracijske
solidarnosti
**Jadranka Kosor, dipl. iur.**, v. r.

Uredba, NN 30/2008-975
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)